
ЗАПИСНИК
ШЕСТЕ СЕДНИЦЕ ОДБОРА ЗА ЗДРАВЉЕ И ПОРОДИЦУ
ОДРЖАНЕ 16. АПРИЛА 2026. ГОДИНЕ


Седница је почела у 11, 00 часова.
            Седници је председавао др Муамер Бачевац, председник Одбора.
Седници су присуствовали чланови Одбора: проф. др Драган Делић, др Емеше Ури, др Лидија Шарац, доц. др Дарко Лакетић, прим. др Нада Мацура, др Ненад Ристовић, проф. др сци. мед. Марија Здравковић др Слободан Милисављевић, Марина Мијатовић и др Иван Рајичић. 
Седници Одбора је присуствовала заменица члана Одбора: Катарина Стојановић (др Радомир Бојовић).
Седници нису присуствовали чланови Одбора: проф. др Мирка Лукић Шаркановић, др Борислав Антонијевић, Јелена Спирић, проф.др Снежана Ракић и Слађана Милетић, као ни њихови заменици.
             Седници Одбора су присуствовали: из Министарства здравља: проф. др Ивана Сташевић Карличић, државни секретар, Наташа Вушковић, вд секретар Министарства, Марко Павловић, посебни саветник и Мерсиха Омерагић, Сектор за међународне односе и пројекте Европске уније у области здравства.

      На предлог председника Одбора, једногласно, усвојен је следећи дневни ред: 

                                                            Д н е в н и   р е д

1. Разматрање Предлога закона о потврђивању Споразума између Европске уније, с једне стране и Републике Србије, с друге стране о придруживању Републике Србије Програму EU4 Health, који је поднела Влада,

2. Разматрање представки и предлога грађана и организација.

	Одбор је без примедаба усвојио записнике четврте и пете седнице Одбора, које су одржане 25.и 27. новембра 2025. године.

	Прва тачка дневног реда: Предлог закона о потврђивању Споразума између Европске уније, с једне стране и Републике Србије, с друге стране о придруживању Републике Србије Програму EU4 Health, који је поднела Влада

	Председник Одбора др Муамер Бачевац je обавестио присутне да је Влада поднела Народној скупштини овај предлог закона 12. марта 2026. године и потом дао реч представнику предлагача закона.
	Државни секретар Министарства здравља проф. др Ивана Сташевић Карличић упознала је Одбор са значајем и предностима придруживања наше државе Програму EU4 Health и истакла да је то највећи програм у области здравља за период од 2021. до 2027 године, са буџетом од преко 5,3 милијарде евра, креиран као директан одговор на искуства пандемије КОВИД 19. Основни циљ овог програма је да европске здравствене системе учини отпорнијим на кризе, ефикаснијима у пружању здравствене заштите и усмеренијима ка превенцији и раном откривању болести. Програм се реализује путем више конкретних механизама и то кроз грантове за пројекте, тендере за набавке и услуге, заједничке акције државе и институција, као и кроз финансирање европских здравствених мрежа и институција. Области које Програм EU4 Health покрива су оне које чине приоритете нашег здравства, а то су: јачање приправности за здравствене кризе, унапређење здравствених система и радне снаге, дигитализација здравства, превенција и контрола болести посебно хроничних и малигних, као и обезбеђивање доступности лекова и медицинске опреме. Усвајањем предложеног закона Србија добија могућност да ове европске механизме директно користи и за своје стратешке циљеве. Превенција престаје да буде декларативни приоритет, постаје систематски финансирана и организована активност, дигитализација се додатно унапређује у интегрисан и интероперабилан систем, а здравствене установе добијају приступ савременој опреми, знању и европским мрежама. Споразум омогућава да реформе у здравству буде брже, квалитетније и одрживије, чији ће еефекти бити видљиви за сваког грађанина Србије и то кроз доступније превентивне прегледе и скрининг програме, раније откривање болести и веће шансе за излечење, модернију дијагностику, краће чекање и бољу координацију здравствене заштите путем дигиталних решења. Посебан значај Програма огледа се у јачању наших институција и то од Министарства здравља, Института за јавно здравље Србије па све до последње здравствене установе. Програм EU4 Health омогућава нашим стручњацима да учествују у европским пројектима и размени знања, уводе се савремени протоколи и стандарди, унапређују аналитички и управљачки капацитети и додатно оснажују јавно здравствене институције које носе терет превенције и кризног одговора. На крају излагања, истакла је шири стратешки значај овог споразума који се огледа у активном учешћу Србије у европским здравственим политикама, усклађивању наших стандарда са стандардима Европске уније, чиме наша држава постаје део заједничког европског одговора на здравствене изазове и додала да усвајање овог закона отвара приступ значајним финансијским и стручним ресурсима, убрзавају се започете реформе и стварају услови за квалитетнију, доступнију и савременију здравствену заштиту.
    У дискусији поводом ове тачке дневног реда учествовали су: Марина Мијатовић, др Нада Мацура и др Емеши Ури.
	Марина Мијатовић поставила је неколико питања представницима Министарства здравља. С обзиром на то да Србија као члан овог програма има обавезу да уплати одређена средства, занима је колики је тај износ, на који начин ће се добијати пројекти, да ли је предвиђена стратегија у вези са тим и који су то пројекти које ће наша држава поднети у кратком року за мање од две године, те подсетила да они не значе загрантован новац и да се државе пројектима такмиче у истим или сличним областима здравства и здравствене политике. Занима је какав је план за решавање критика изнетих у Извештају Европске комисије о стању здравља и здравственог система у Србији, у којем је наведено да наша држава треба да обезбеди одрживост Фонда јавног здравственог осигурања, боља законска решења у области људских ћелија, ткива и других органа, бољу заштиту менталног здравља, као и решавање проблема великог броја оболелих од рака, будући да према извешају Института за јавно здравље ''Др Милан Јовановић Батут'', број оболелих и преминулих жена од различитих врста канцера последње четири године није промењен. Истакла је проблем запослених у Апотекама Београд, којима је истекло здравствено осигурање и упитала шта ће се поводом тога урадити.
	Државни секретар Министарства здравља проф. др Ивана Сташевић Карличић је поводом претходних питања навела да је предложени споразум требало да буде пуноважан од 1. јануара 2026. године, али да Европска унија још није покренула механизме за покретање програма који га прате. Програм рада за 2026. годину, који је предвиђен Споразумом и који касни, прецизира приоритетне области у здравству које ће бити финансиране, врсте активости које ће се спроводити и услове за учешће у пројектима, укључујући и то да ли су одређени позиви отворени за све државе учеснице или искључиво за државе чланице. Након усвајања овог програма рада на нивоу Европске уније, Министарство здравља ће благовремено информисати све заинтересоване актере о могућностима учешћа у истим. Веома је важно транспарентно објаснити плаћање контрибуције, која је дефинисана кроз једну сложену формулу и саставни је део овог Споразума и за 2026. годину износи 1,62 милиона евра, што је мање од 5 % свега онога што ће држава добити кроз програм. Добит државе ће бити вишеструко већа без обзира на плаћену контрибуцију. Нагласила је да ово није први европски програм у којем Србија партиципира и да је европска оријентација наше државе јасна, као и да је Србија учествовала у разним пројектима Европске уније у области здравства још од 2016. године. Оправдана је забринутост поводом критика изнетим у поменутом извештају европске комисије и Министарство се од момента увида у изнете примедбе до данас залаже за побољшање и унапређење здравства. С тим у вези, одржан је и састанак министра здравља са новим представником делегације Европске комисије и том приликом је успостављена чврста сарадња, уз напомену исказивања проактивније улоге наше државе у процесу европских интеграција. Поводом законодавних активности које су такође биле предмет критика овог извештаја, известила је да се у процедури за јавну расправу налазе шест закона из области здравства, од којих се три односе на предмете опште употребе, а остала три су Закон о здравственој документацији и евиденцијама у области здравства, Закон о здравственом осигурању и Закон о лековима и медицинским средствима. Затим, одржане су јавне расправе о законима који се односе на пресађивање ткива, ћелија и органа и на заштиту лица са менталним сметњама, уз напомену да ће бити прихваћене неке напомене изнете током јавне расправе. У склопу програма трансплантације органа, прошле године урађено је преко 100 трансплантација, а ове године та цифра ће можда бити и дуплирана, уз напомену да је први пут ове године у Србији извршена трансплатација плућа.
	Др Нада Мацура похвалила је потврђивање овог споразума јер из њега проистиче све оно што лекаре треба да мотивише да раде више на јачању здравственог система. Истакла је да ће Програм EU4 Health допринети унапређењу јавног здравља, јачању активности на превенцији болести, јачању примарне здравствене заштите и бољем квалитету услуга у здравству. Најновије праксе у нашем здравству, као што су обавезе електронске размене података, примена дигитализације, употребе суперкомпјутера и вештачке интелигеницје показују да наша држва прати тенденције технолошког напретка и да се уклапа са Европском унијом по том питању. Указала је на проблем успореног рада приликом издавања лекарских картица од стране Републичког фонда за здравствено осигурање. 
	Државни секретар Министарства здравља проф. др Ивана Сташевић Карличић, поводом претходне дискусије је рекла да Министарство здравља ради на усаглашавању законских решења у области здравственог осигурања у складу са препорукама Европске комисије, као и да је нацрт овог закона спреман за јавну расправу. Предложено законско решење садржи европске директиве које се тичу прекограничног лечења и здравственх картица, уз напомену да ће се уважити и претходно изнета примедба на спорост функционисања РФЗО у том домену. Потом је одговорила на питања народне посланице Марине Мијатовић, која се односе на проблеме у установи Апотека ''Београд'' и на актуелну ситуацију цурења података из здравствене документације. Објаснила је да су поменуте апотеке у надлежности локалне самоуправе, али да Минстарство здравља посредује како би ти запослени добили здравствено осигурање и како би наставили са производњом магистралних и галенских лекова, што је препознато као делатност од јавно здравственог значаја. У вези са питањем безбедности медицинске документације, истакла је да је она нормирана и технички апсолутно подржана, али да приватни здравствени сектор још није довољно интегрисан са јавним здравственим сектором, чији су подаци вишеструко безбедносно сигурни, чему доприноси рад Канеларије за информационе технологије и електронску управу. Недавни случај цурења неких медицинксих података се односи на приватну здравствену установу и у том смислу се ради на усавршавању система провера и надзора над безбедношћу података, на студији безбедности  и процени ризика за безбедност података.	
	Др Емеше Ури, похвалила је напоре овог министарства да се укључи у европске токове у области здравства и дала неколико сугестија у решавању препорука Европске уније у погледу нацоналног скрининга и превентивних прегледа. Подсетила је на проблем мањка лекара у примарној здравственој заштити, док са друге стране постоји вишак дипломираних медицинских сестра које су академски образоване и едуковане више од медицинских сестра са средњом стручном спремом и додала да би управо оне могле бити карика која недостаје нашем систему здравства. Наиме, ове медицинске сестре би могле обављати организацију скрининга на терену, нарочито у руралним и мањим срединама у којима лекари ретко долазе. Предложила је да се покрене едукација сарадника за менталну хигијену, те додала да би ти сарадници могли да буду стоматолози, лекари и дипломиране медицинске сестре. Они би могли да препознају људе са блажим менталним тегобама који могу да се збрину на примарном нивоу и тиме би растеретили секундарни ниво здравствене заштите. У вези са проблемима заштите података у здравству, навела је да у Дому здравља Сомбор постоји испис картона односно дигитални траг, у којем се види свака ''посета или улазак'' у картон пацијента, како би се превенирала свака злоупотреба. Навела је да у Хрватској пацијент путем смс поруке добија дојаву кад неко ''уђе'' у његов картон, што може бити добар пример за решавање овог питања.  
	Државни секретар Министарства здравља проф.др Ивана Сташевић Карличић, поводом претходне дискусије, навела је да сваки лекар и друго медицинско особље има приступ оним подацима пацијента за које је надлежан и увид је сходно послу и ономе што је неопходно за обављање конкретног задатка, чиме се гарантује безбедност тих нарочито осетљивих података. Додала да је у току израда стратегије која се односи на све ризике у овој области, као и да се у целом процесу дигитализације прате искуства земаља које су на високом нивоу техничко технолошког развоја, уз напомену да није чула за поменути пример решавања овог питања у Хрватској. Обавестила је присутне о увођењу теле медицине, пројекта који ће почети од менталног здравља и који ће олакшати приступ тим пацијентима. Овај пројекат ће се реализовати у најкраћем року, а идеја је да пацијенти касније могу приступити овај врсти услуге и од куће. Велика препрека код коришћења е-сервиса у здравству је низак степен дигиталне писмености нашег становништва. Додала је да је питање положаја заполених у систему здравства значајно и да је поменути статус медицинских сестара интересорно питање које је у надлежности више министарстава.
Поводом ове тачке дневног реда није било више предлога ни дискусије. Председник Одбора је закључио претрес о овом предогу закона и позвао чланове Одбора да се изјасне о Предлогу закона.
	Одбор је, у складу са чланом 155. став 2. Пословника Народне скупштине, одлучио већином гласова (за 11, уздржан 1, од укупно 12 присутних) да предложи Народној скупштини да прихвати Предлог закона о потврђивању Споразума између Европске уније, с једне стране и Републике Србије, с друге стране о придруживању Републике Србије Програму EU4 Health.

	Друга тачка дневног реда: Разматрање представки и предлога грађана и организација
Председник Одбора др Муамер Бачевац обавестио је присутне да је Радна група за разматрање представки и предлога грађана и организација у саставу др Емеше Ури, др Лидија Шарац и проф. др Драган Делић на састанку одржаном 15. јануара размотрила представке упућене овом одбору, сачинила предлоге за њихово решавање односно за даље поступање, о чему ће Одбор известити др Емеше Ури. 
Др Емеше Ури  известила је Одбор о следећим представкама и предлозима за њихово решавање:
1. Подносилац: Удружење Стопери за криминал глобална решења, Београд (07-1133/25-1, 13.06.25.) Предмет: Удружење наводи да води неколико иницијатива  везаних за јавну безбедност и сузбијање криминала и корупције. Овом представком, на ницијативу Родитеља Старог града, Одбору упућују захтев грађана, родитеља- ученика основних и средњих школа које се налазе на територији општине Стари град у Београду, ради заштите безбедности деце и јавног интереса због нехигијенског шаторског насеља постављеног у центру Београда у Пионирском парку, уз присуство НН лица. Подносиоци ове иницијативе траже од надлежних државних институција да заштите грађане и грађанке, њихова права и јавни интерес, посебно због угрожене безбедности деце и омладине, који свакодневно пролазе овим делом града  на путу до школе. Предлог Радне групе: Представку са иницијативом Родитеља Старог града, упутити Министарству унутрашњих послова, на надлежност и одговор подносиоцима иницијативе. 

2. Подносилац: Покрет Право на живот-Мери, Београд (07-1610/24-3, 10.07.25.)
Предмет: Реаговање Покрета на одговор Министарства здравља упућен Одбору, поводом указивања овог покрета на злоупотребу кадра и ресурса у Заводу за ургентну медицину Београд. Покрет износи да предметни одговор Министарства здравља, није став овог министарства као државног органа, него је изјашњење Завода за ургентну медицину Београд. Сматрају да овакво поступање додатно продубљује институционалну неодговорност и обесмишљава улогу Министарства здравља, као гаранта законитости у систему здравствене заштите. Покрет даље наводи правне и чињеничне разлоге због којих сматрају да су тврдње Завода и ћутање Министарства здравља, правно неосновани и у директној супротности са законом и јавним интересом. Указују да се Завод за ургентну медицину оснива за територију једне или више јединица локалне самоуправе (члан 83. став 3. Закона о здравственој заштити) и да према тој одредби Завод за ургентну медицину Београд мора да покрива читаву територију Београда; да Министарство здравља погрешно тумачи члан 6. Уредбе о плану мреже здравствених установа, норму која се примењује у случаjевима  када уопште није постојала надлежност Завода. Предлог Радне групе: Полазећи од одредаба члана 44. Пословника Народне скупштине према којима одбор, поред осталог, прати извршавање закона и других аката, представку Покрета Право на живот-Мери упутити Министарству здравља на разматрање и одговор о основаности изнетих разлога, уз молбу да о томе обавесте Одбор. 

3. Подносилац: Удружење пацијената Донорство је херојство, Београд (07-1317/5, 07.07.25.)
Предмет: Пацијенати који чекају на трансплантацију, трансплантиране особе и лица која живе са хроничном бубрежном инсуфицијенцијом траже хитан састанак са члановима Одбора, како би лично указали на озбиљне системске проблеме у области трансплантације органа у Србији, изнели документоване чињенице и апеловали на институционалну одговорност у циљу решавања овог питања од јавног интереса и од кључног значаја за спашавање живота грађана Србије. Предлог Радне групе:  Организовати састанак Радне групе или представника Одбора 

4. Подносилац: Покрет Право на живот-Мери, Београд (06-1580/25, 20.08.25.)
Предмет: Дејан Зејнула, председник Покрета, тражи пријем како би Одбору изнео аргументе и документацију којом располажу, а због разматрања питања у вези са радом Посебне радне групе за унапређење рада хитне медицинске помоћи, чији је Зејнула члан, као и у вези са радом и одговорношћу Завода за хитну медицинску помоћ Београд, због начина остваривања и трошења прихода из комерцијалних активности. Предлог Радне групе: Организовати састанак Радне групе или представника Одбора

5. Подносилац: Мирјана Тодоровић, Коцељева, насеље Баталаге (07-1703/25, 11.09.25.)
Предмет: Указује на проблем неплаћања доприноса за породиљско одсуство женама које су радно ангажоване по основу уговора о привременим и повременим пословима. Тражи измену Закона о финансијској подржци породици са децом, тако да се јасно пропише право односно обавеза државе да плати доприносе за време породиљског одсуства за све жене, без обзира на облик њиховог радног ангажовања (привремени и повремени послови, рад преко омладинских и студентских задруга) како би се избегла дискриминација односно остварила равноправност жена и породица са децом. Именована апелује да се овај проблем реши и истовремено указује на важност подршке породици у у време демографсе кризе. Предлог Радне групе: Представку упутити Министарству за бригу о породици и демографију на надлежност, уз молбу да о овом питању обавесте Одбор.

6. Подносилац: Горан Стојановић, Бабушница (07-1781/25, 17.09.25.)
Предмет: Подносилац представке тражи помоћ ради запослења ћерке Марије Стојановић, која болује од церебралне парализе. Марија је завршила је вишу струковну физикалну медицину  у Ћуприји, где би желела и да ради. Предлог Радне групе: Представку упутити на поступање Министарству надлежном за послове запошљавања (Министарству за рад, борачка и социјална питања) уз молбу да имајући у виду Закон о професионалној рехабилитацији и запошљавању особа са инвалидитетом покуша да нађе начин да се помогне овој девојци. 

7. Подносилац: Милица Станковић, Бабушница (07-1782/25, 17.09.25.)
Предмет: Именована је дипломирани струковни медицински радиолог (виши рендген техничар), занимање које је дефицитарно, али не може да заснује радни однос, осим што је једном успела да се запосли на три месеца као замена одсутног радника. Наводи да је сама плаћала школовање, да је подстанар и да сада кад има диплому нема посао. Предлог Радне групе: Представку упутити Министарству здравља, Сектору за организацију здравственог система, на разматрање.

8. Подносилац: Покрет Право на живот-Мери, Београд (06-2090/25, 24.10.25.)
Предмет: Покрет обавештава Одбор да је 20. октобра 2025. године 60 народних посланика потписало Предлог за оцену уставности и законитости Правилника о начину и организацији рада хитне помоћи,  који је поднет Уставном суду. Истичу да наведени подзаконски акт непосредно утиче на рад служби хитне медицинске помоћи у читавој држави односно утиче на животе грађана, те да јавност има право да зна на који начин је овај пропис донет, како се примењује и које су последице. Пошто је Одбор надлежан да прати извршавање закона и других аката и да разматра стање у здравственом систему, траже да Одбор делује у складу са тим, као институционални гарант јавности и контрола извршне власти, а не као њен продужетак. С тим у вези Покрет тражи од Одбора, да у складу са одредбама Пословника Народне скупштине покрене поступак за организовање јавног слушања на тему: „Право на живот и стање хитне медицинске помоћи у Републици Србији“, уз учешће: Министарства здравља, РФЗО-а, стручњака ургентне медицине, представника синдиката, породица грађана који су изгубили ближње, као и представника цивилниг друштва који су покренули иницијативу. Предлог Радне групе: Предлог изнети на седници Одбора.

9. Подносилац: Др Јована Симин, Сивац (07-2111/25, 29.10. 2025.)
Предмет: Др Јована Симин, запослена у Општој болници ''Др Радивој Симовић'', у Сомбору, моли Одбор за помоћ, с обзиром на то да је као један од најбољих дипломаца медицинских факултета у Републици Србији, у септембру 2025. године добила решење Министарства здравља, којим јој је одобрена специјализација из клиничке биохемије. Међутим на конкурсима за здравствене специјализације ни на Медицинском факултету у Београду, нити на Медицинском факултету у Новом Саду није предвиђено ни једно место за специјализацију из клиничке биохемије. С обзиром на то да није у могућности да ове године настави свој професионални развој и усавршавање, тражи помоћ ради реализације њеног решења односно одобрене специјализације. Предлог Радне групе: Представку упутити Министарству здравља на надлежност, с молбом да Одбор и подносиоца известе о одговору.

10. Подносилац: Бојана Грбић, Београд (07-2177/25, 03.11.2025.)
Предмет: Притужба због компликованог поступка за добијање ортодонтских помагала за децу основношколског узраста, почев од ортодонта у дому здравља, затим одласка у РФЗО ради овере обрасца и опет у дом здравља. Сматра непотребним да у време дигитализације родитељ и дете лично носе папире из једне службе у другу, уместо да лекар у дому здравља изврши увид у систем и провери да ли је детету у неком року издата протеза и сходно томе потврди налог.  Предлог Радне групе: Представку упутити РФЗО-у на разматрање, с молбом да Одбор известе о основаности навода из представке родитеља.

11. Подносилац: Национална организација за ретке болести НОРБС, Београд (07-96/21-3, 19.11.2025.) Предмет: НОРБС изражава забринутост поводом Предлога закона о буџету за 2026. годину, јер је за буџетску линију “Здравствена заштита лица оболелих од ретких болести“ опредељени износ средстава исти као и претходне године од 10,2 милијарде динара. Сматрају да такав износ не одговара стварним потребама пацијената и здравственог система. Истичу да задржавање буџета на истом нивоу практично значи да нови пацијенти  неће имати приступ терапији, чиме се доводи у питање остваривање права на лечење. Наглашавају да више од неколико стотина пацијената, већином деце, чека на одобрење терапије, као и да се континуирано појављују нове терапијске могућности  које су већ доступне у другим земљама. На основу процена сматрају да би било неопходно  обезбедити најмање 14,5 милијарди динара, како би се осигурао континуитет у лечењу постојећих пацијената и омогућио почетак терапије оним оболелим који то још увек чекају. 
Предлог Радне групе: Представку упутити МЗ и РФЗО-у на разматрање. 

12. Подносилац: Марија Стојановић, из Јагодине,  (07-2363/25, 24.11.2025.)
       Предмет: Подносилац указује да фирма „Schwarckopf“ која између осталог производи и фарбу за косу са кератином која се зове „Palette“, треба да буде забрањена за увоз и дистрибуцију у Србији, јер је како наводи, кератин протеин који иначе живи у коси, кожи, ноктима, али је препознат у медицини као повезан са нерегуларном мелатинозном функцијом код меланома. Предлог Радне групе: Представку упутити Министарству здравља, Одељењу санитарне инспекције, на надлежност или  на разматрање с молбом да Одбор известе о основаности навода из представке

13. Подносилац: Српска логопедска асоцијација  (011-2886/22-3, 28.11.2025.)
 Предмет: Српска логопедска асоцијација, израдила је Предлог закона о логопедској   делатности, имајући у виду да,  како наводе, логопеди раде без закона који би дефинисао 
стандарде, надлежности и одговорности, у ситуацији која ствара проблеме стручњацима и породицама које користе логопедске услуге. Из ових разлога моле да народни посланици предложе  закон који ће регулисати њихову професију. Предлог Радне групе: Представку проследити Министарству здравља на мишљење. Такође и према члану 107. Устава Републике Србије сваки заинтересовани народни посланик може предложити закон.
14. Подносилац: Компанија д.о.о. НОВ ПРОДКУТ, Србац, БиХ (07-2669/25, 16.12.2025.)
Предмет: Директор ове комапније из Републике Српске доставља представку овом одбору ради информисања и евидентирања информације која је, како наводи, од јавног и институционалног значаја и представља пример системског неуспеха државних органа РС да обезбеде заштиту јавног здравља, минимум владавине права и економских слобода. Подносилац наводи да је Србија, уз помоћ Министарства пољопривреде и ветеринарског инспектора активно учествовала у урушавању система безбедности хране, дозвољавала да компанија Перутнина Птуј-Топико из Бачке Тополе ставља у промет пилеће месо и производе од пилећег меса, а на основу анализа и потврде о здравственој исправности лабораторије која није била акредитована, што је за последицу имало да су акредитоване лабораторије БиХ утврдиле бактериолошку – хигијенску неисправност меса-зараженост, док је Србија то исто месо ставила у промет својим грађанима, без било каквих додатних контрола о бактериолошко-хигијенској исправаности меса. Подносилац је више од 20 година  учесник у више судских и кривичних посупака који се односе на рад и поступање неакредитоване лабораторије, недозвољене технологије хлађења и пуштања у промет свежег пилећег меса од стране комапније Перутнине Птуј-Топико из Бачке Тополе супротно законским прописима. Предлог Радне групе: Представку проследити Министарству пољопривреде, шумарства и водопривреде-Ветеринарској инспекцији, на разматрање, с молбом да Одбор известе о основаности навода из представке.

15. Подносилац: Андреја Павловић (07-2792/25, 26.12.2025.)
Предмет: Андреј Павловић, дипломирани инжењер менаџмента, дечко којем је трансплантирано срце, тренутно радно ангажован у протоколу председника Покрајинске владе тражи да му се олакша свакодневно функционисање и помогне да добије радно место у Београду, због честих одлазака на редовне контроле у главни град. Наводи да је животно угрожен јер није у могућности да иде на редовне контроле у КЦС и наглашава да је све што се тиче његовог здравља везано за Београд. Предлог Радне групе: Представку проследити Министарству за рад, запошљавање, борачка и социјална питања да у складу са Законом о професионалној рехабилитацији и запошљавању особа са инвалидитетом размотри ову молбу. Представка је такође прослеђена и Одбору за рад, социјална питања, друштвену укљученост и смањење сиромаштва. 

16. Подносилац: Женски центар ''Милица'' (07-79/26, 15.01.2026.)
Предмет: Молба да Одбор за здравље и породицу од Владе РС и Минстарства финансија затражи обезбеђивање посебне буџетске линије за обезбеђење иновативних терапија за онколошке пацијенте у 2026. години, чиме би се омогућило Централној комиисји за лекове да доноси одлуке о проширењу Листе лекова, у складу са потребама пацијената и препорукама струке. Такође и да Одбор размотри ову тему на седници те кроз амандмане омогући да се у буџету обезбеде средства за поменуте иновативне терапије у овој години. Молба поново послата Одбору 20.03.2026. године. Предлог Радне групе: Представку упутити Министарству здравља на надлежност. 

17. Подносилац: Сања Лукић  (07-2918/25, 30.12.2025.)
Предмет: Молба за помоћ око детета са тешкоћама у развоју. Апел да се њено дете Лазар, који има дијагнозу Ф71.1 и Г40.0, који постаје све више агресиван и ремети живот ове трочлане породице, смести у одговарајућу установу социјалне заштите. Наводи да све установе одбијају пријем детета. Ова самохрана мајка има и ћерку која испашта због целе ситуације у кући и свакодневно са мајком трпи тортуру, вриштање и вређање од стране оболелог брата. Предлог Радне групе: Представку проследити Министарству за рад, запошљавање, борачка и социјална питања (али и подносиоца представке упутити да потражи помоћ у остваривању алиментационог права).
	Поводом захтева Покрета ''Право на живот - Мери'' да Одбор организује јавно слушање на тему: „Право на живот и стање хитне медицинске помоћи у Републици Србији'', одлучено је да се тим поводом одржи посебна седница Одбора. У вези са представком под редним бројем 9. Одбор је закључио да подносиоца представке, ради решавања изнетог питања специјализације, треба упутити и на Факултет медицинских наука Универзитета у Крагујевцу, као и да представку Српске логопедске асоцијације, поред Министарства здравља, треба упутити Минстарству просвете, науке и технолошког развоја на мишљење, уз напомену да пре речи народни посланик у датом предлогу треба избрисати реч ''заинтересовани''. Изнета је и примедба да се убудуће на седници овог одбора не помињу имена појединачних подносиоца представки, већ само њихови иницијали. 
Пошто више није било пријављених за реч, председник Одбора је позвао чланове Одбора да се изјасне о предлогу Радне групе за решавање ових представки, уз изнете сугестије.
Одбор је једногласно, са 10 гласова за од укупно 10 присутних, прихватио Предлог Радне групе за поступање по представкама, у целини.

Поводом ове тачке дневног реда није било више предлога ни дискусије.

   	Седница је завршена у 14.45 часова.





ЗАМЕНИК СЕКРЕТАРА ОДБОРА	                 ПРЕДСЕДНИК

     Слађана Велимировић	                 Др Муамер Бачевац

